《同贡甫贺钱子飞兄弟》
宋代·刘敞

盛德淳熙耀，丰规振后昆。降心徕俊杰，前席问黎元。

嘉会真千载，休声聚一门。象贤俱秀出，济美并鸿鶱。

性复朱绳直，书曾玉露繁。十年森气象，江海豁词源。

心伏惊诸老，名闻动至尊。深严亲赐策，渊默静临轩。

明白朝廷制，丹青教化原。屡闻呼万岁，争诵累千言。

宜有非常遇，谁嫌不次恩。官仪推粉署，地望逼星垣。

令闻人人得，风流善善存。春华照棠树，高韵溢篪埙。

义辱交游接，欢心抃笑烦。空惭一枝小，当谢北溟鲲。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。